26/11/2009 | Administración LocalMunicipal
Oleiros
Persoal
Convocatoria e bases para a selección dun técnico de normalización lingüística

ANUNCIO Por resolución da primeira tenente de alcalde delegada de Interior número 5296/2009 do 20 de novembro, aprobouse a convocatoria e bases para a contratación, en réxime laboral temporal, dun técnico de normalización lingüística.1.-Obxecto da convocatoria O obxecto desta convocatoria é a selección dun/unha técnico/a de normalización lingüística mediante a contratación laboral de duración determinada (obra ou servizo determinados estimándose a súa duración polo período uncluído nas Bases do programa de cooperación cos concellos da Coruña para a creación ou mantemento dos servizos de normalización lingüística, publicado no B. O. P. número 260, do 11 de novembro de 2008) coa finalidade de desenvolver as funcións establecidas nestas bases e ao abeiro da subvención outorgada pola Deputación da Coruña.2.- Lexislación de aplicación · Lei 7/2007, do 12 de abril, do estatuto básico do empregado público. · Decreto lexislativo 1/2008, do 13 de marzo, polo que se aproba o texto refundido da Lei da función pública de Galicia. · Lei 7/85, do 2 de abril, reguladora das bases do réxime local, na redacción dada pola Lei 11/99. · R. D. lexislativo 781/1986, do 18 de abril, que aproba o texto refundido das disposicións legais vixentes en materia de réxime local. · Lei 5/1997, do 22 de xullo, de Administración local de Galicia. · Decreto 95/1991, do 20 de marzo, da comunidade autónoma de Galicia pola que se aproba o regulamento de selección de persoal e Real decreto 364/1995, do 10 de marzo, polo que se aproba o regulamento xeral de ingreso do persoal ao servizo da Administración do Estado. · Real decreto 896/1991, do 7 de xuño, que aproba as regras básicas e programas mínimos a que se debe axustar o procedemento de selección dos funcionarios da Administración local. · Orde APU/1461/2002, do 6 de xuño, pola que se establecen as normas para a selección e nomeamento de persoal funcionario interino, e demais disposicións concordantes de aplicación. Para o non disposto nesta convocatoria serán de aplicación as bases xerais para a provisión en propiedade de prazas de funcionarios de carreira e persoal laboral deste Concello para o ano do 2008, publicadas no BOP da Coruña nº 65, do 18/03/2008, de aplicación no ano 2009, en todo o que non contradigan á lexislación sectorial de aplicación.3.- Sistema de selección Concurso – oposición libre 4.- Taxas por dereitos de exame As taxas que haberá que aboar por dereitos de exame fíxanse nun importe de dezanove euros e vinte e sete céntimos de euro (19,27 €), de acordo coa ordenanza fiscal reguladora en vigor.5.-Condicións das persoas aspirantes Para tomar parte nas probas selectivas, as persoas aspirantes deberán reunir os seguintes requisitos, referidos todos e cada un deles á data na que remate o prazo de presentación de solicitudes. a) Ter a nacionalidade española ou ser nacional doutro estado membro da UE ou daqueles estados aos que se refire e nas condicións que establece o artigo 57 da Lei 7/2007 do 12 de abril, do estatuto básico do empregado público. b) Ter cumprida a idade de dezaseis anos e non exceder, no seu caso, da idade máxima de xubilación forzosa. c) Estar en posesión de Titulación de enxeñaría técnica, diplomatura universitaria, arquitectura técnica, formación profesional de terceiro grao ou equivalente, ou en condicións de obtelo na data na que remate o prazo de presentación de instancias. d) Posuír a capacidade funcional para desenvolver as tarefas habituais da praza á que se aspira. e) Non ter sido separado, mediante un expediente disciplinario, do servizo do Estado, das comunidades autónomas ou das entidades locais, nin estar inhabilitado para o exercicio de funcións públicas. Idéntico requisito esixirase aos nacionais dos demais estados membros da UE, no seu caso.6.-Presentación de instancias As solicitudes de participación nas distintas probas selectivas presentaranse mediante unha instancia dirixida ao Mehdi Chorro Rutz no modelo oficial que se facilitará na dita entidade para o efecto. Presentaranse no Rexistro Xeral do Concello de Oleiros, durante o prazo de 10 días naturais contados a partir do seguinte ao da publicación do anuncio da convocatoria no Boletín Oficial da Provincia. As instancias tamén poderán remitirse en calquera das formas previstas no artigo 38.4 da Lei de réxime xurídico das administracións públicas e do procedemento administrativo común. Á instancia achegaranse inescusablemente: a) O resgardo normalizado acreditativo do pagamento das taxas por dereitos de exame nas entidades colaboradoras (Caixa Galicia; Caixanova; La Caixa; Banco de Santander; Banco Pastor; BBVA) ou xiro postal/ telegráfico remitido ao seguinte enderezo: Xestión Tributaria Recadadora Avda. Ernesto Che Guevara nº 12, baixo 15172 - Perillo Oleiros - A Coruña b) A fotocopia do DNI ou da documentación equivalente. c) O orixinal ou a fotocopia compulsada do título esixido na base 5. c para participar neste proceso selectivo. d) Unha relación circunstanciada dos méritos que se aleguen, unindo á devandita relación os documentos xustificativos destes (orixinais ou fotocopias compulsadas), xa que non se tomarán en consideración, nin se avaliarán, aqueles que non queden debidamente acreditados, en todos os seus extremos, no momento da presentación da instancia e dentro do prazo conferido para a súa presentación.7.-Admisión de aspirantes. Data e lugar de celebración das probas Unha vez rematado o prazo de presentación de instancias, o alcalde ou o órgano delegado, ditará a resolución na que se aprobará a listaxe provisional de persoas admitidas e excluídas que se fará pública no Boletín Oficial da Provincia, concedéndose un prazo de tres días hábiles para os efectos de reclamacións. As reclamacións, se as houbera, serán resoltas na resolución pola que se aprobe a listaxe definitiva, que se publicará do mesmo xeito que a provisional. Nesta mesma resolución figurará a composición do tribunal, o lugar, a data e a hora do desenvolvemento da primeira fase do proceso selectivo. No caso de que, por circunstancias excepcionais, houbese que modificar o lugar, a data ou a hora da primeira fase, publicarase de igual xeito no Boletín Oficial da Provincia.8.-Tribunais cualificadores O tribunal cualificador do proceso selectivo designarase a teor e de conformidade co sinalado no artigo 60 da Lei 7/07 do 12 do EBEP. Presidente: o/a funcionario/a ou persoal laboral da Corporación que se nomee. Secretario: o/a funcionario/a ou persoal laboral da Corporación que se nomee. Vogais: tres vogais que designará a Alcaldía ou o órgano delegado. O tribunal poderá dispoñer da incorporación de asesores especialistas para as probas en que así o estime necesario ou axeitado. As ditas persoas asesoras actuarán con voz e sen voto, e limitaranse ao exercicio das especialidades técnicas en base ás cales colaboran co tribunal. As persoas aspirantes serán convocadas para cada exercicio en único chamamento e por orde alfabética, e serán excluídas do proceso selectivo as que non comparezan, agás os casos debidamente xustificados e libremente apreciados polo tribunal. Unha vez comezada a práctica dos exercicios, o tribunal poderá requirir en calquera momento das persoas aspirantes a acreditación da súa identidade. A publicación dos sucesivos anuncios da realización do segundo e dos restantes exercicios efectuarase no taboleiro de anuncios da Corporación.10.- Relación de aprobados, presentación de documentos e contratación 10.1.- Unha vez concluídas as probas, o tribunal publicará a relación de persoas aprobadas por orde descendente de puntuación, sen poder superar o número de prazas convocadas e remitirá a devandita relación, xunto coa acta da última sesión, á Alcaldía ou ao órgano delegado quen efectuará a contratación.10.2.- No prazo de cinco días naturais que contarán desde o seguinte a aquel no que se fixeron públicas as listas, as persoas aspirantes aprobadas deberán presentar na Área de Persoal e RR. HH. do Concello a seguinte documentación: 1. O orixinal do seu documento nacional de identidade ou da documentación equivalente.2. O orixinal do título ou diploma en base ao cal se procedeu á admisión, ou ben o xustificante de ter cumpridos todos os requisitos para a súa expedición. Se estes documentos se expedisen despois da data de remate do prazo de presentación de instancias, deberá xustificarse a data na que finalizaron os correspondentes estudos.3. O recoñecemento médico acreditativo de posuír a capacidade funcional para o desempeño das tarefas habituais da praza á que se opta, que será realizado a conta do Concello.4. A declaración xurada de non ter sido separado, mediante expediente disciplinario, do servizo do Estado, das comunidades autónomas ou das entidades locais, nin atoparse inhabilitado para o exercicio de funcións públicas por sentenza firme.5. A declaración xurada de non atoparse incurso en ningún dos supostos de incapacidade específica consonte á normativa vixente.6. A declaración xurada de non incorrer en ningún dos supostos de incompatibilidade establecidos na lexislación sobre a materia.7. O orixinal da tarxeta da Seguridade Social (no caso de ter estado de alta). 10.3.- Ante a imposibilidade, debidamente xustificada, de presentar a documentación requirida, poderá acreditarse que se reúnen as condicións esixidas na convocatoria, mediante calquera medio de proba admisible en dereito.10.4.- Quen dentro do prazo indicado e salvo casos de forza maior non presentase a documentación, non poderá ser contratado, quedando anuladas todas as súas actuacións, sen prexuízo da responsabilidade na que puidesen incorrer por falsidade na súa instancia.10.5.- Unha vez cumpridos os requisitos referidos, o alcalde ou o órgano delegado realizará a contratación da persoa aspirante proposta.10.6.- A persoa aspirante coa que se formalice a contratación estará obrigada a prestar a súa xornada de traballo na medida e na forma requiridas polo interese do servizo, con horario de mañá ou tarde, ou fraccionando a xornada se for preciso. Quedará sometido a un período de proba co alcance previsto no artigo 14 do Estatuto dos traballadores.11.- Listaxe de reserva Para a cobertura de prazas con carácter interino ou a realización de contratos laborais con carácter temporal poderá acudirse ao proceso selectivo finalizado ao abeiro desta convocatoria ou doutros anteriores nos que houbese aspirantes que, superando algún dos exercicios, non obtivesen praza, debendo optarse polos aspirantes que superasen maior número de probas e que acumulen mellor puntuación. Cando un dos aspirantes incluídos na listaxe fose chamado para ocupar un posto, ao rematar o período de contratación recuperará o seu lugar inicial nesta, de xeito que pode ser chamado novamente para outra contratación, agás que renuncie expresamente á súa incorporación.12.- Funcións a desenvolver Funcións xerais • Asesorar a Administración en todo o relacionado coa política lingüística. • Facer un seguimento do cumprimento da lexislación en materia lingüística por parte da institución e, polo tanto, velar para que se lle garantan os dereitos lingüísticos á cidadanía. • Colaborar coa Administración para determinar os perfís lingüísticos necesarios en cada un dos postos de traballo e colaborar nas probas e nos procesos selectivos para que se avalíen convenientemente os coñecementos lingüísticos por parte das persoas aspirantes. Funcións de dinamización lingüística • Planificar, xestionar, executar e avaliar accións a prol da lingua galega seguindo as directrices de política lingüística do organismo. • Fomentar o uso do galego no ámbito socioeconómico e, en xeral, en todos os sectores de importancia para a súa repercusión social. • Propoñer programas dinamizadores e actividades concretas que conciencien a sociedade respecto ao uso da lingua galega. • Propiciar e xestionar liñas de información e axuda dirixidas á rede asociativa, empresarial e educativa para fomentar o uso do galego. • Promover e coordinar grupos de persoas interesadas no proceso de normalización lingüística para que funcionen como axentes normalizadores na sociedade. Función de formación (socio) lingüística • Planificar, xestionar, coordinar e difundir a realización de cursos de lingua galega, xerais e específicos. • Difundir materiais que contribúan á tarefa normalizadora: dereitos lingüísticos, lexislación, recursos lingüísticos etc. • Colaborar no deseño de programas de formación non lingüística para garantir a presenza do galego e de contidos favorables á mellora das actitudes lingüísticas. Funcións de asesoramento lingüístico • Mellorar a calidade lingüística e comunicativa da Administración. • Normalizar a imaxe lingüística e fixar criterios lingüísticos para a organización. • Resolver dúbidas lingüísticas.13.- Recursos Contra esta resolución, que pon fin á vía administrativa, poderase interpoñer un recurso contencioso-administrativo ante o Xulgado do contencioso-administrativo da Coruña no prazo de dous meses que contarán a partir do día seguinte á recepción da presente notificación (artigos 8, 14 e 46 da Lei 29/1998, do 13 de xullo, reguladora da xurisdición contencioso-administrativa), ou ben, previamente e con carácter potestativo, un recurso de reposición ante o órgano autor da disposición impugnada, no prazo dun mes (artigo 116 da Lei 30/1992, do 26 de novembro), sen prexuízo de que as persoas interesadas poidan exercitar, no seu caso, calquera outro que estimen procedente.1.- Proceso selectivo A fase de concurso, que será previa á da oposición, non terá carácter eliminatorio nin poderá terse en conta para superar as probas da fase de oposición libre. A puntuación máxima que se conseguirá nesta fase será de 11 puntos. Para o devandito concurso acompañarase unha relación circunstancial dos méritos que se aleguen, unindo á devandita relación os documentos acreditativos destes (orixinais ou fotocopias compulsadas). Non se tomarán en consideración nin serán avaliados aqueles que non queden acreditados no prazo de presentación de instancias como segue: - Os servizos prestados na Administración pública, mediante certificación expedida pola autoridade ou polo persoal funcionario competente, que reflicta o corpo ou o grupo profesional de pertenza. - Os servizos prestados en empresas privadas, mediante a presentación do modelo oficial de certificado de empresa ou certificado de vida laboral aos que se deberán acompañar, inescusablemente, os contratos de traballo debidamente rexistrados polo INEM. - Os diplomas ou documentos que acrediten a realización dos cursos deberán expresar a duración en horas ou xornadas completas e, expresar con suficiente claridade o seu contido básico. - Os traballos relacionados co posto de traballo por publicación, edición ou corrección deberán constar fehacientemente acreditados documentalmente. Os méritos valoráranse do seguinte xeito con referencia á data en que remate a presentación de instancias: 1. Experiencia laboral como técnico de normalización linguüística: máximo 6 puntos a. Na administración pública: 0,20 puntos por mes de servizo b. Na empresa privada: 0,10 puntos por mes de servizo c. Traballo como bolseiro dun servizo de normalización lingüística da Administración pública (ata 1 punto): 0,1 punto por cada 100 horas d. Como profesor en lingua galega (ata un máximo de 1,5 puntos): 0,2 por cada curso impartido. Non se computarán os servizos inferiores ao mes, entendéndose estes de trinta días. Deduciranse proporcionalmente aqueles servizos prestados a tempo parcial.2. Formación: máximo 4 puntos a. Asistencia a cursos, congresos, simposios, directamente relacionados coas tarefas a desenvolver e cursos de informática: - Menos de 20 horas: 0,10 puntos - De 20 a 49 horas: 0,25 puntos - De 50 a 100 horas: 0,50 puntos - De máis de 100 horas: 0,75 puntos b. Por cada título oficial superior das escolas oficiais de idiomas: 0,5 puntos 3. Traballos realizados relacionados co posto de traballo: máximo 1 punto -Por publicacións: 0,5 por cada publicación como autor o coautor -Por edición: 0,25 puntos por cada publicación como editor -Por corrección: 0,25 puntos por corrector de cada publicación Ningún mérito poderá utilizarse para puntuar en máis dun apartado. Antes da fase de oposición libre procederase á publicación no taboleiro de edictos do Concello, da puntuación asignada aos aspirantes no concurso e o lugar, data e hora do comezo das probas selectivas da fase da oposición libre. A lectura dos exercicios poderá ser pública e terá lugar nos días e horas que sinale o tribunal, e expoñerase no taboleiro de edictos do Concello e preferentemente, despois da finalización do correspondente exercicio. Ao remate de cada sesión farase pública no taboleiro de edictos do Concello a lista de aprobados. Primeiro exercicio: De carácter obrigatorio e eliminatorio, consistirá na realización dun exercicio escrito dunha hora e media de duración que consistirá na resposta de cinco preguntas sobre o temario anexo. No exercicio terase en conta a calidade lingüística e será cualificado, en total, de 0 a 10 puntos e será necesario para aprobar obter a puntuación mínima de 5 puntos. Segundo exercicio: De carácter obrigatorio e eliminatorio, consistirá en realizar un suposto práctico sobre as funcións a desenvolver polo persoal técnico de normalización lingüística, ou a elaboración total ou parcial dun programa de normalización lingüística. O tempo de realización deste exercicio será dunha hora e media. Nel tamén se terá en conta a calidade lingüística. A puntuación total será de 0 a 20 puntos, e será necesario para aprobar obter un mínimo de 10 puntos. Tema 1. Historia externa da lingua. Formación do galego. Evolución do seu uso e status. Tema 2. Situación sociolingüística de Galicia. Bilingüismo, diglosia, conflito lingüístico, substitución e normalización. Factores sociais: lealdade lingüística, cambio lingüístico, prestixio e promoción social. Tema 3. Situación sociolingüística do galego. Coñecemento, usos e actitudes. Tema 4. A lexislación lingüística. O marco normativo xeral. A Lei de normalización lingüística. A normativa no ámbito local e na función pública. Tema 5. Definición e obxectivos da planificación lingüística. A normalización lingüística. Criterios de elaboración dun plan de normalización lingüística. A dinamización dentro da planificación lingüística. Tema 6. Os servizos de normalización lingüística: definición, organización e funcións. A dinamización, a formación e o asesoramento desde un SNL. Principais recursos para o traballo dun SNL. Tema 7. Liñas xerais do proceso de normalización lingüística nos ámbitos educativo, institucional, socioeconómico e da comunicación en Galicia. Tema 8. As institucións, os organismos públicos e as organizacións sociais relacionados coa normalización lingüística. Política lingüística na Administración local galega: a intervención desde os concellos. Tema 9. A formación do estándar. O estándar e as variedades xeográficas. Desviacións da norma. A norma: proceso de fixación e principais características. Tema 10. Variedades estilísticas, rexistros e tecnolectos. A linguaxe administrativa: características xerais. A formación do modelo galego. Oleiros, 24 de novembro de 2009 A primeira tenente de alcalde delegada delegada de Interior María José Varela Neira